**Se-aude un refren**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E martie o lună mai ploioasă

Decât în alte primăveri târzii

Când ne plimbam desculţi ca doi copii

Şi beam cafea cu lapte pe terasă

La Bastion. Azi cufundate-n ceaţă

Aleile sunt triste şi pustii,

Se-aude un refren “De ce nu vii”

La gramofonul rătăcit în piaţă.

Trec anii-ncet în strai de poezie,

În primăvara asta vor fi trei

De când pe o stradelă printre tei

Ai coborât dintr-o fotografie.

- Şi totuşi câtă primăvară-ncape

Între noi doi, iubite, nici nu ştii,

De parcă-ntr-un album cu fantezii

Ne-ar fi închis destinul. Când aproape,

Când prea departe ne-avântăm nebuni

Să ne-ntâlnim în unica legendă

Pe care ne-am notat-o în agendă

Cu sânge-nfierbântat de pasiuni.

Trec ani ce smulg din noi emoţii rare,

Castanii-nmuguresc, iar sub portal,

Aici în burgul meu medieval,

Te-aştept bifând doar zilele impare.

Ioan Grigoraș Liliana Trif